ครม.ไฟเขียว “ออมสิน” ปล่อยสินเชื่ออิ่มใจ 2 พันลบ. ช่วยร้านอาหาร-เครื่องดื่ม
ครม. ไฟเขียว “แบงก์ออมสิน” ลุยมาตรการสินเชื่ออิ่มใจ วงเงิน 2 พันลบ. ช่วยผู้ประกอบการร้านอาหาร-เครื่องดื่ม ที่ได้รับผลกระทบจากโควิด-19 ระบาด
ครม. ไฟเขียว “แบงก์ออมสิน” ลุยมาตรการสินเชื่ออิ่มใจ วงเงิน 2 พันลบ. ช่วยผู้ประกอบการร้านอาหาร-เครื่องดื่ม ที่ได้รับผลกระทบจากโควิด-19 ระบาด
6 ก.ค. 2564

นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติเห็นชอบให้ธนาคารออมสิน ดำเนินมาตรการสินเชื่ออิ่มใจ วงเงิน 2,000 ล้านบาท วงเงินสินเชื่อต่อรายสูงสุด 1 แสนบาท เพื่อช่วยเหลือผู้ประกอบการร้านอาหารหรือเครื่องดื่ม ให้มีสภาพคล่องที่เพียงพอสำหรับการดำเนินธุรกิจต่อไปได้ ภายหลังได้รับผลกระทบจากสถานการณ์ระบาดของไวรัสโควิด-19
ด้านนายอาคม เติมพิทยาไพสิฐ รมว.คลัง เปิดเผยว่า สถานการณ์การแพร่ระบาดของเชื้อไวรัสโควิด-19 ระลอกใหม่ที่กลับมามีความรุนแรง และเสี่ยงต่อการเกิดภาวะวิกฤติด้านสาธารณสุข นำไปสู่การออกประกาศกำหนดเขตพื้นที่สถานการณ์ควบคุมสูงสุดและเข้มงวดในพื้นที่กรุงเทพฯ และปริมณฑล รวมไปถึงพื้นที่จังหวัดชายแดนภาคใต้ มีการสั่งปิดสถานที่และระงับการให้บริการของสถานบริการต่าง ๆ ส่งผลกระทบต่อการดำเนินธุรกิจ โดยเฉพาะผู้ประกอบการร้านอาหารหรือเครื่องดื่ม ประสบปัญหาในการดำเนินธุรกิจ มีรายได้ลดลงและขาดสภาพคล่อง
สำหรับมาตรการสินเชื่ออิ่มใจ วงเงิน 2,000 ล้านบาทนี้ ธนาคารออมสิน จะสนับสนุนสินเชื่อให้แก่ผู้ประกอบการร้านอาหารหรือเครื่องดื่มที่เป็นร้านจำหน่ายแบบถาวร เช่น ร้านอาหารในห้างสรรพสินค้า ร้านอาหารที่เปิดในห้องแถว หรืออาคารพาณิชย์ ภัตตาคาร ร้านที่มีลักษณะเป็นบูธ เป็นต้น ด้วยหลักเกณฑ์ที่ผ่อนปรนกว่าสินเชื่อปกติ วงเงินสินเชื่อต่อรายสูงสุด 100,000 บาท ดอกเบี้ย 3.99% ต่อปี (Effective Rate) ระยะเวลากู้ไม่เกิน 5 ปี ปลอดชำระเงินต้นและดอกเบี้ย 6 งวดแรก รับคำขอสินเชื่อถึงวันที่ 31 ธันวาคม 2564
ส่วนผู้ประกอบการร้านอาหารหรือเครื่องดื่มที่เป็นร้านแบบเคลื่อนที่ได้ เช่น หาบเร่ แผงลอย รถเข็น เป็นต้น สามารถเข้าร่วมมาตรการสินเชื่อผ่อนปรนของรัฐบาลที่มีอยู่ ได้แก่ มาตรการสินเชื่อสู้ภัยโควิด-19 โดยธนาคารออมสินสนับสนุนสินเชื่อวงเงิน 10,000 บาทต่อราย ดอกเบี้ย 0.35% ต่อเดือน ระยะเวลากู้ 3 ปี ปลอดชำระเงินต้นและดอกเบี้ย 6 เดือนแรก รับคำขอสินเชื่อถึงวันที่ 31 ธันวาคม 2564 หรือโครงการอื่น ๆ ที่ธนาคารออมสินดำเนินการเอง เช่น สินเชื่อโครงการธนาคารประชาชน สินเชื่อ Street Food เป็นต้น